**Suradnja s roditeljima**

Svake godine „obilježimo“ Dan sigurnijeg interneta, pa smo to učinili i ove. Da to ne bi bilo puko prepričavanje, razmjena mišljenja onoga što znaju i otkrivanje još nepoznatoga, odlučila sam na nastavu sata razrednika pozvati gosta. I to ne bilo kojega stručnjaka, kolegu, učiteljicu informatike ili sl. U razgovoru s učenicima shvatila sam da provode puno vremena na internetu, za računalom općenito.Za potrebe nastave, samostalnoga učenja sve češće samostalno odrađuju male istraživačke projekte, a tu se u bespućima interneta kriju mnoge opasnosti koje vrebaju upravo takve, nezaštićenu djecu, bez dovoljno znanja , naivnu i iskrenu. Zato je moja odluka bila trenutna. Pozvala sam u goste jednoga tatu koji je informatičar i programer, mladoga čovjeka koji zna i može zaokupiti njihovu pažnju, ponuditi im primjerene sadržaje i dati informacije o značaju , sigurnosti i zaštiti na internetu. U goste sam pozvala još dva paralelna razreda četvrtaša te smo svi zajedno proveli dva školska sata u ugodnom okruženju,naučili mnoge nove stvari (i mi učiteljice, naravno)i provjerili koliko smo do sada znali.

 Tata Ivica, pripremio je vrlo kvalitetno predavanje kojim je naglasio važnost, dostupnost, vjerodostojnost i istinitost informacija koje su na jednim klikom dostupne no ukazao i na važnost provjere tih istih informacija. Jer sve što piše nije uvijek i jedina istina, tj., valja je provjeriti.

Učenici su dobili i neke jasne upute kako se ponašati u komunikaciji (osobito na društvenim mrežama), koje informacije o sebi ne otkrivati, kome i koliko vjerovati, kako se ponašati da bi to doista bilo sigurno i zaštićeno odgovorno ponašanje.

Upute možemo svesti na nekoliko bitnih :

* Nikada svoje osobne podatke ne dijeli na internetu.
* Ne uključuj se u grupe koje nemaju informaciju o sadržaju koji objavljuju.
* U komunikaciji nikad ne vrijeđaj, ne ogovaraj, ne budi grub, govori kao da komuniciraš u razredu, s prijateljem.
* O svakoj poruci razmisli prije nego je pošalješ (zapitaj se kako bi se ti osjećao da dobiješ takvu poruku).
* Pažljivo biraj „prijatelje“ na društvenim mrežama, nisu svi dobronamjerni.
* Prije svakoga novoga koraka, savjetuj se s roditeljima, traži objašnjenje i dozvolu.
* Dogovori pravila o korištenju računala7intereneta s roditeljima i pridržavaj se istih.

Na samom kraju predavanja odgledali su kratki filmić o dječaku koji je svoj dan prikazivao na društvenim mrežama, nije imao prijatelje u realnom životu, a sve što je radio fotografirao je i slalo na Internet. O tom su filmu i razgovarali, osvijestili značaj poruke koju su dobili.

**Elena Brajković, učiteljica razredne nastave**